Llíria rep una subvenció de 18.380 € de l’Autoritat de Transport Metropolità de València
30 de novembre de 2018

El ple de Llíria va aprovar el mes de gener passat l'adhesió de l'Ajuntament a l’Autoritat de Transport Metropolità de València (ATMV), acord que ja ha sigut ratificat per la Conselleria d'Habitatge, Obres Públiques i Vertebració del Territori.

D'aquesta manera, el Consistori rebrà una subvenció de 18.380 euros d'aquest organisme autònom de la Generalitat, que exerceix la gestió conjunta i coordinada de les competències en matèria de transport públic regular de viatgers de l'Administració autonòmica i les dels municipis integrants de l’ATMV.

El regidor de Servei, Francesc Fombuena, ha anunciat que l'Ajuntament de Llíria “preveu destinar aquestes ajudes per a millorar la senyalització i informació de les parades de l'autobús”.

Les subvencions de l’ATMV es distribueixen entre els municipis adherits de l'àrea metropolitana en funció d'una sèrie de criteris objectius, com la població, el nombre de vehicles i quilòmetres anuals recorreguts o el nombre de viatgers anuals transportats.

En aquest sentit, Fombuena ha volgut indicar que, “a Llíria, tal com es trobava el servei de transport urbà, es mancava de dades fidedignes sobre el nombre d'usuaris i de l'ús que es feia de les línies, atès que es treballava mitjançant un sistema de bitllets i bons en paper”.

Per contra, “des d'enguany, que va entrar a prestar el servei l'adjudicatària del nou contracte, el nombre de viatgers pot ser comptabilitzat per mitjans informàtics i es pot conèixer el nombre de persones que pugen al bus en cada línia, quins horaris tenen major demanda, perfil de l'usuari, etc. Una informació que podrà servir per a optimitzar el servei en un futur pròxim”.

Un nou títol: Bono 10 Llíria-València

A més, s'ha implantat una última novetat des de l'àrea metropolitana. Les persones usuàries del servei d'autobús de la línia 145 i del transport urbà de Llíria, disposen d'un nou títol: el Bo10 Llíria-València. Aquest permet l'ús de 10 viatges per 23,50 euros, sent vàlid en les línies 145 o 245 i en totes les del servei de transport urbà de Llíria, que permet fer transbord.